Udon tano ni Parbodat

Udon tano ni Parbodat ima sada carito na dibaen ni Fadhly Abadan Syakuro Nasution.

 Isi 

Disada kampung di Mandailing Julu namargorar Kampung Tupudi, adong ma sada bayo namargorar harajaan Jalampas, karejona marbodat, maksudna paijur arambir ni halak pake bodat. Pala adong naget paijur arambir kalak, ijaki halai mai si Jalampas paijurna. Parbagianna antong sapulu dua, maksudna pala sapulu arambiri lapan di nampuna nai, dua bagian si Jalampas.
"Hayo, naik..... pilih, jatuhkan, lagi, turun!!!" ningna sajoma mandok bodat niai. I muse ma dabo bodat di Mandailing, angkon namar bahasa Malayu do so mangarti bodat i. Sampe sannari pe uida pala adong parbodat, leng namar bahasa Malayu ma i tu bodat i, padohal pala mangecek ia dot alak naro ngon Medan ba inda namangarti ia bahasa Medan (Malayu), tai balik-balik boto hamu anggo mangecek dot bodat niai madung rap mangarti ma halai i bahasa Medan (Melayu). Nalawak mai tie?.
Pendek ni caritona marrasoki Jalampas, marniat ma ia marjagal tu Medan, ima marjagal Udon Tano.
Dung lalu tu Medan, dapot Jalampas ma sada parjagalan na sian hayu martaruma muse, muloi ma ia marjagal kira-kira pukul 8 manyogot-nyogot. Adope, marroan juo ma halak antong tu pasar marbalanjo.
“Berapa satu?” ning sada bayo ma mandok Jalampas
“Naik!” ning Jalampas antong mandok bayoi, manaek muse antong bayoi tu parjagalan ni Jalampas i.
“Ini berapa?” ning bayoi muse mulak marsapa
“Pilih!” ning Jalampas mangalus
“Iya, sudah dipilih yang ini, berapa harganya?” ning bayoi
“Jatuhkan!” ning Jalampas muse
Idabuon bayoi udon tanoi, iambang ia baen na tahan banting, rupana sarsar dipantar ni parjagalani.
“Lagi, lagi!!!” ning Jalampas muse mulak
Mur idabuon bayoi udon tano ni Jalampas, mur sar-sar muse udon i, sampe akhirna marbadai halai. Untung ma boto hamu adong disi Polisi (halak kita muse) ima mandameon na.

 Mandokna 

Kategori:Sastra Mandailing